ЯIо зэхэлъэу Iоф зэдашIагъ | Адыгэ Макъ\nАдыгэ Республикэм и ЛIы­шъхьэу КъумпIыл Мурат Iэпы­Iэгъу къазэрэфэхъугъэм, къулыкъу зэфэшъхьафхэм, къуа­джэм къыщыхъугъэхэу гъот зиIэхэм, ащ щыпсэурэ цIыфхэм яIо зэхэлъэу Iоф зэрэзэдашIагъэм ишIуагъэкIэ охътэ кIэкIым мы псэуалъэр ашIын ыкIи зэтырагъэпсыхьан алъэкIыгъ.\nКультурэм иучреждениякIэ икъызэIухын фэгъэхьыгъэ мэфэкI зэхахьэм къекIолIагъэх Адыгеим культурэмкIэ ими­нист­рэу Аулъэ Юрэ, муниципальнэ гъэпсыкIэ зиIэ «Теуцожь районым» иадминистрацие ипа­щэу Хьачмамыкъо Азэмат, районым инароднэ депутатхэм я Совет итхьаматэу Пчыхьа­лIыкъо Аюб, культурэм иIофы­шIэхэр, къо­джэдэсхэр, нэмыкI­хэри.\nАулъэ Юрэ Iофтхьабзэм пэ­ублэ псалъэ къыщишIызэ, Адыге­им и ЛIышъхьэ ыцIэкIэ пщы­къуйхьаблэхэм шIуфэс гущы­IэхэмкIэ зафигъэзагъ, мыщ фэдэ псэолъэ зэтегъэпсыхьагъэ яIэ зэрэхъугъэмкIэ къафэгушIуагъ.\n— Культурэм и Унэ къуаджэм щашIынэу зэрэрахъухьагъэм республикэм ипащэ дыригъэштагъ, проектыр щыIэныгъэм щыпхырыщыгъэным ынаIэ тетыгъ. Къоджэдэсхэу лъэкI зиIэхэми яшIуагъэ къэкIуагъ, IофшIэным екIолIакIэу фыуиIэн фаемкIэ щысэшIу къа­гъэлъэгъуагъ. ЦIыфхэр зыщызэрэугъоинхэ, яуахътэ шIуагъэ къытэу зыщагъэкIон алъэкIыщт культурэм иучреждениехэр къо­джэ псэупIэхэм зэкIэми адэтынхэр Адыгеим и ЛIышъхьэ пшъэрылъ шъхьаIэу къытфегъэ­уцу. АщкIэ тэ къыттефэрэ пстэури дгъэцэкIэщт, цIыфхэм агу къыдэтщэеным фэшI рес­публикэм итворческэ купхэм, орэдыIохэм яконцертхэр ти­псэупIэхэм ащызэхатщэхэзэ тшIыщт, — къыIуагъ Аулъэ Юрэ.\nЛъэпкъ проектэу «Культурэр» зыфиIорэм къыдыхэлъытэгъэ лъэныкъохэм ягъэцэкIэн рес­публикэм мэхьанэшхо щыраты. БлэкIыгъэ илъэсым мыщ епхыгъэ учреждении 5-мэ гъэцэ­кIэжьынхэр ащыкIуагъэхэмэ, мы илъэсым ахэм япчъагъэ 8 мэхъу. Джащ фэдэу культурэм и УнакIэ къуаджэу Фэдз щашIы. Мы IофшIэныр тапэкIи лъагъэ­кIотэн гухэлъ щыI.\nАужырэ шапхъэхэм адиштэрэ культурэм ипсэолъакIэ яIэ зэ­рэхъугъэмкIэ Пщыкъуйхьаблэ щыпсэухэрэм къафэгушIуагъ район администрацием ипащэ. Республикэм и ЛIышъхьэ иIэпыIэгъу мы псэуалъэм ишIын егъэжьапIэ зэрэфэхъугъэр, къуаджэм къыдэкIыгъэхэу гъот зиIэхэм, цIыфхэм алъэкI къызэрамыгъэнагъэр игуапэу къыхигъэщыгъ.\nШъугу къэдгъэкIыжьын, Адыге­им щыпсэухэрэм АР-м и ЛIышъхьэ занкIэу зызыфагъазэм Iофыгъоу къаIэтыгъэхэм язэхэфын къыдыхэлъытагъэу КъумпIыл Мурат гъэтхапэм Пщы­къуйхьаблэ щыIагъ. Ащы­гъум цIыфхэм гумэкIыгъо шъхьа­Iэу къаIэтыгъагъэр зашъохэрэ псым изытет уигъэрэзэнэу зэ­рэщымытыр ары. Республи-\nкэм ипащэ мы гумэкIыгъор 2019-рэ илъэсым дэгъэзыжьы-гъэ хъущтэу гущыIэ къариты­гъагъ. ЫIуагъэр зэригъэшъыпкъэжьырэм ишыхьатэу джырэ уахътэм къуаджэм псырыкIуапIэр къыращалIэ. Джащ фэдэу лъэсрыкIо гъогухэм яшIыни, псэупIэм къэзыгъэнэфырэ пкъы­гъохэр дэгъэуцогъэнхэм иIофыгъохэри зэшIуахыщтых. Лъэпкъ проектхэм ягъэцэкIэн къыды­хэлъытагъэу фельдшер-мамыку IэзапIэм игъэпсын 2020-рэ илъэсым къуаджэм щырагъэ­жьэнэу агъэнафэ. ЦIыфхэм къаIэтыгъэ Iофыгъо пстэумкIи IэпыIэгъу зэрагъотыщтыр АР-м и ЛIышъхьэ зэIукIэгъум илъэ­хъан къыIогъагъ.\n— ГумэкIыгъоу шъуиIэхэм защыдгъэгъозэнэу, IэпыIэгъу тыкъышъуфэхъунэу къуаджэм тыкъэкIуагъ. Тэ талъэныкъокIэ къыттефэрэр дгъэцэкIэщт. Ау шъори шъуIэ зэкIэдзагъэу Iоф шъушIэн, чылэм изытет нахьышIу хъуным шъулъыплъэн фае. ШIы­хьафхэр зэхашъущэх, IэпыIэгъу шъукъытфэхъу, — зафигъэзэ­гъагъ КъумпIыл Мурат.\nГурыт еджапIэм фэдэу культурэм и Унэ псэупIэ пэпчъ дэтын зэрэфаер ПчыхьалIыкъо Аюбэ къыIуагъ. Пщыкъуйхьаблэхэр бэшIагъэу зэжэгъэхэ учреждениякIэр къызэрэзэIуа­хырэмкIэ ахэм къафэгушIуагъ, ащ изэтегъэпсыхьан зиIахьы-\nшIу хэлъ пстэуми ирэзэныгъэ гущыIэхэр апигъохыгъэх.\nНахьыжъхэм ащыщхэу Хьа­къуй Гъэзэуатрэ Хьатх Темыррэ мэфэкI зэхахьэм къыщы­гущыIагъэх. ЩыкIагъэу яIэхэр зэрэзэхишIагъэхэм, IэпыIэгъу къызэрафэхъурэм афэшI АР-м и ЛIышъхьэ зэрэфэразэхэр\nахэм къаIуагъ. Мы аужырэ уахътэм псэупIэм, рай­оным псэолъэшI IофшIэнышхо­хэр зэ­рэщыкIохэрэр, социальнэ объектхэр зэращашIыхэрэр ыкIи зэращагъэцэкIэжьыхэрэр ягуапэу къыхагъэщыгъ.\nПсэуалъэм игъэпсын, къуа­джэм хэхъоныгъэхэр ышIынхэм зиIахьышIу хэлъ КIыкI Аслъан-\nрэ Еутых Щамсудинрэ щытхъуцIэу «Пщыкъуйхьаблэ ицIыф гъэшIуагъ» зыфиIорэр афагъэшъошагъ, ахэм афэгушIуагъэх, афэрэзагъэх.\nРеспубликэм ыкIи районым итворческэ купхэм къатыгъэ концертым мэфэкI зэхахьэр къыгъэбаигъ, ащкIэ ар зэфэшIыжьыгъэ хъугъэ.